FI Euroopan unionin virallinen lehti CE 78/822

(2004/C 78 E/0876)

KIRJALLINEN KYSYMYS E-3541/03

esittäjä(t): Chris Davies (ELDR) komissiolle

(28. marraskuuta 2003)

Aihe: Isossa-Britanniassa satamassa olevat Yhdysvaltojen ”aavelaivat”

Kun otetaan huomioon komission vastuu ympäristöä ja liikennettä koskevan lainsäädännön soveltamisesta, miten komissio suhtautuu vaaroihin, joita aiheutuu neljästä Yhdysvaltojen reservilaivaston (”aavelaivaston”) laivasta, jotka ovat tällä hetkellä ankkurissa Hartlepoolin satamassa tai matkalla sinne?

Onko komission mielestä lain mukaista, että Yhdysvaltojen aavelaivat kuljetetaan Isoon-Britanniaan, kun otetaan erityisesti huomioon alusten ikä ja kunto sekä öljy, polyklooribifenyyliyhdisteet (PCB:t) ja asbesti niiden rakenteissa?

Onko komission mielestä lain mukaista, että Yhdysvaltojen aavelaivat puretaan Isossa-Britanniassa, kun otetaan erityisesti huomioon asbestin hävittäminen?

Pystyykö komissio varmistamaan millään tavalla, että aavelaivat palautetaan Yhdysvaltoihin mahdollisimman pian? Mikäli komissio pystyy tähän, mihin toimiin se on ryhtynyt?

Margot Wallströmin komission puolesta antama vastaus

(22. tammikuuta 2004)

Komissio tutkii parhaillaan sille Yhdistynyttä kuningaskuntaa vastaan tehtyä kantelua, joka koskee neljän romulaivan siirtoa hyödyntämistä varten Yhdysvalloista Yhdistyneeseen kuningaskuntaan. Tarkoituksena on selvittää, onko asiassa noudatettu yhteisön jätteidensiirtoasetuksen ja yhteisön muun ympäristölainsäädännön mukaisia velvoitteita.

Taloudellisen yhteistyön ja kehityksen järjestön (OECD) puitteissa hyödynnettäväksi tarkoitettujen jätteiden siirroista vuonna 1993 tehdyn sopimuksen — joka on sisällytetty yhteisön lainsäädäntöön jätteidensiirto-asetuksella (ETY) N:o 259/93 (1) — mukaan kaikki hyödynnettäväksi tarkoitetut jätteet voivat liikkua lähes vapaasti OECD:n alueella. Ainoa edellytys on, että siirrosta ilmoitetaan etukäteen lähettävien valtioiden, vastaanottavien valtioiden ja kauttakulkuvaltioiden toimivaltaisille viranomaisille ja että nämä viranomaiset hyväksyvät sen. Näin ollen on näiden yksittäisten viranomaisten/jäsenvaltioiden päätäntävallassa arvioida ja harkita, onko niillä tarvittavat laitokset ja suorituskyky ilmoitettujen romulaivojen vastaanottamiseen ja käsittelyyn.

Komission ja Yhdistyneen kuningaskunnan viranomaisten välisen kirjeenvaihdon puitteissa viimeksi mainitut ovat ilmoittaneet komissiolle, että tehty siirtoilmoitus on mitätön, koska vastaanottavalla laitoksella ei ole kaikkia tarvittavia lupia. Lisäksi ne ilmoittivat komissiolle, että laivat palautettaisiin Yhdysvaltoihin, mikäli niiden kunto ja sääolot sallivat ympäristön kannalta turvallisen kuljetuksen. Näin ollen Yhdistyneessä kuningaskunnassa ei tällä hetkellä ole suunnitteilla hyödyntämistoimia (lukuun ottamatta sitä, että näitä laivoja säilytetään väliaikaisesti odotettaessa niiden paluuta Yhdysvaltoihin), ja tässä vaiheessa on turhaa arvioida alkuperäistä ilmoitusta. Jos Yhdistyneen kuningaskunnan viranomaiset tekevät päätöksiä laivojen jatkokäsittelystä, komissio aikoo tutkia, ovatko ne jätteidensiirtoasetuksen ja yhteisön muiden ympäristösäädösten velvoitteiden mukaisia.

Kuten edellä todettiin, Yhdistyneen kuningaskunnan viranomaiset ovat ilmoittaneet komissiolle, että laivat palautettaisiin Yhdysvaltoihin, mikäli niiden kunto ja sääolot sallivat ympäristön kannalta turvallisen kuljetuksen.

Jos siirtoa ei voida suorittaa loppuun asti suunnitelmien mukaisesti, sovelletaan jätteidensiirtoasetuksen 25 artiklan 1 kohtaa, jossa säädetään seuraavaa: ”Kun sellaista jätteiden siirtoa, jolle asianomaiset toimivaltaiset viranomaiset ovat antaneet luvan, ei voida suorittaa loppuun asti kuljetusasiakirjan tai 3 ja 6 artiklassa tarkoitetun sopimuksen mukaisesti, lähettävän toimivaltaisen viranomaisen on yhdeksänkymmenen päivän kuluessa siitä, kun se on saanut tiedon tästä, huolehdittava, että ilmoituksen tekijä palauttaa jätteet sen toimivaltaan kuuluvalle alueelle tai muualle lähettävään jäsenvaltioon, paitsi jos se on vakuuttunut siitä, että jätteistä voidaan huolehtia tai ne voidaan hyödyntää muulla tavalla ympäristön kannalta turvallisilla menetelmillä.”

(1) Neuvoston asetus (ETY) N:o 259/93, annettu 1 päivänä helmikuuta 1993, Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta (EYVL L 30, 6.2.1993).